VENDIM
Nr. 70, datë 8.4.2025

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “NAD INVESTMENT” SHPK PËR LICENCIM NË VEPRIMTARINË E FURNIZIMIT TË ENERGJISË ELEKTRIKE 

Në mbështetje të neneve 16 dhe 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; neneve 4, pika 1, germa “d”, 5, pika 1, germa “d”, dhe 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 8.4.2025, mbasi shqyrtoi relacionin me nr. 1409/1 prot., datë 4.4.2025, të Drejtorisë së Licencimit dhe Autorizimeve, “Mbi kërkesën e shoqërisë “NAD Investment” sh.p.k. për licencim në veprimtarinë e furnizimit të energjisë elektrike”,
konstatoi se: 
- Shoqëria “NAD Investment” sh.p.k., me shkresën e protokolluar në ERE me nr. 1409 prot., datë 25.3.2025, ka paraqitur kërkesën për pajisje me licencë në veprimtarinë e furnizimit të energjisë elektrike.
- Nga shqyrtimi i aplikimit dhe në përputhje me përcaktimet e “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar, rezulton se: 
Përputhshmëria e aplikimit  me Rregulloren
- Në përputhje me nenin 9, pikat 1 dhe 1.1, të Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike, e ndryshuar, aplikuesi ka dorëzuar dokumentacionin e kërkuar për pajisje me licencë, në përputhje me kërkesat e përcaktuara në germat (a), (b) dhe (c), duke plotësuar formularin sipas formatit të shtojcës 1. Shoqëria ka paraqitur kërkesën për pajisje me licencë në veprimtarinë e furnizimit të energjisë elektrike, duke deklaruar të dhënat e subjektit, përfshirë: emrin, NUIS-in, adresën, kontaktet dhe emrin e administratorit. Aplikuesi ka deklaruar angazhimin për zbatimin e kuadrit ligjor dhe rregullave të ERE-s, si dhe ka kryer pagesën për aplikimin më datë 18.3.2025, në përputhje me përcaktimet e aneksit A të rregullores.
- Në përputhje me nenin 9, pika 1.2 të Rregullores, aplikuesi ka dorëzuar dokumentacionin juridik dhe administrativ të kërkuar, sipas germave (a), (b), (c) dhe (d). Aplikuesi ka dorëzuar ekstraktin historik të regjistrit tregtar, të vulosur elektronikisht nga Qendra Kombëtare e Biznesit (QKB), më datë 10.3.2025. Nga ky dokument rezulton se shoqëria “NAD Investment” sh.p.k. është regjistruar më datë 18.3.2024 si shoqëri me përgjegjësi të kufizuar (sh.p.k.). Megjithatë, në objektin e veprimtarisë së saj nuk përfshihet furnizimi me energji elektrike, ndaj vlerësohet se aplikuesit duhet t’i kërkohet të bëjë plotësimet përkatëse dhe të depozitojë një ekstrakt të përditësuar. Gjithashtu, aplikuesi ka dorëzuar në ERE vërtetimet e gjendjes gjyqësore, të vulosura elektronikisht nga Drejtoria e Përgjithshme e Burgjeve, me nr. kërkese 11, datë 10.3.2025, nga të cilat rezulton se si administratori i shoqërisë, ashtu edhe vetë shoqëria, janë të padënuar. Po ashtu, aplikuesi ka paraqitur strukturën organizative të shoqërisë, e cila është përshtatur për të mbështetur ushtrimin e veprimtarive të tregtimit dhe furnizimit me energji elektrike, për të cilat është paraqitur aplikim pranë ERE-s. Germa “d” – Nuk aplikohet në këtë rast, pasi aplikuesi nuk ka caktuar një përfaqësues ligjor dhe, për rrjedhojë, nuk ka depozituar akt përfaqësimi.
- Në përputhje me pikën 1.3 të Rregullores, aplikuesi ka dorëzuar në ERE dokumentacionin financiar dhe fiskal të kërkuar, sipas germës “a”. Në zbatim të kësaj pike, janë paraqitur dy vërtetime, të lëshuara nga Drejtoria Rajonale e Tatimeve, datë 10.3.2025, nga të cilat rezulton se shoqëria “NAD Investment” sh.p.k. nuk ka detyrime të papaguara tatimore, si dhe nuk ka detyrime të prapambetura në lidhje me sigurimet shoqërore dhe shëndetësore.
- Shoqëria rezulton se ka kryer pagesën e tarifës së aplikimit, në përputhje me përcaktimet e aneksit A të Rregullores.
- Në këtë aplikim duhet të plotësohet dhe sa  vijon:
Neni 9
Formati dhe dokumentacioni për aplikim
Pika 1. Dokumentacioni i përgjithshëm për të gjitha aplikimet për pajisje me licencë
Pika 1.3. Dokumentacioni financiar dhe fiskal  
Germa “b”: 
- Në dosjen e aplikimit, shoqëria ka paraqitur informacion në lidhje me sasinë e energjisë elektrike që parashikon të tregtojë, duke qenë se ka aplikuar paralelisht edhe për tregtimin e energjisë elektrike, por nuk ka dhënë informacion, në lidhje me sasinë e energjisë elektrike që parashikon të furnizojë, në mënyrë që të bëhet përllogaritja përkatëse për mbështetjen financiare që i nevojitet për të garantuar ushtrimin e të paktën 1 muaji të aktivitetit.
- Po ashtu, në kuadër të mbështetjes financiare, shoqëria ka depozituar në ERE Letrën e Interesit të Credins Bank sh.a., me nr. 19583 prot., datë 7.3.2025, në të cilën banka shprehet se është e gatshme të mbështesë shoqërinë për financim, në aktivitetin e tregtimit të energjisë elektrike, por nuk i referohet aktivitetit të furnizimit të energjisë elektrike. 
Për gjithë sa më sipër, shoqëria duhet të depozitojë informacionin mbi sasinë e energjisë elektrike që parashikon të furnizojë, si dhe dokumentacionin që vërteton mbështetjen financiare të nevojshme për të garantuar të paktën 1 muaj të kësaj veprimtarie.
- Germa “c”: 
- Shoqëria ka depozituar në ERE Planin e biznesit mbi aktivitetin e tregtimit të energjisë elektrike në Shqipëri për periudhën 2025–2030, por duke qenë se shoqëria po aplikon për pajisje me licencë në veprimtarinë e furnizimit të energjisë, do t’i kërkohet që të depozitojë Planin e Biznesit të dedikuar për këtë veprimtari.
Për gjithë sa më sipër, shoqëria duhet të depozitojë Planin e Biznesit të dedikuar për veprimtarinë e furnizimit të energjisë elektrike.
Pika 2.4. Dokumentacioni specifik për licencën e furnizimit të energjisë elektrike
- Germa “a”: 
Shoqëria ka paraqitur informacion që i referohet veprimtarisë së tregtimit të energjisë elektrike dhe jo asaj të furnizimit, ndaj duhet të paraqesë informacion mbi sasinë e energjisë elektrike që parashikon të furnizojë në 5 vjetët e ardhshëm të licencës.
- Germa “b”: 
Shoqëria deklaron se ka parashikuar që, pas pajisjes me licencat përkatëse, në lidhje me sistemin IT, do të instalojë një sistem me të cilin punon në Damas, për të hedhur të dhënat, nominimet dhe skedulimet në sistemin e OST-së. Për sa më sipër rezulton se nuk është bërë me dije sistemi që do të përdoret nga shoqëria, në lidhje me realizimin e procesit të faturimit të klientëve pasi informacioni i dorëzuar ne ERE adreson sistemin IT për marrëdhëniet e shoqërisë me operatorin e rrjetit dhe jo me klientët.
Për sa më sipër, shoqëria duhet të bëjë me dije mbi  sistemin IT që do të përdorë në lidhje me realizimin e procesit të faturimit të klientëve.
- Germa “c”:
Shoqëria ka depozituar Kontratën e Huapërdorjes (për pasuri të paluajtshme të nënshkruar ndërmjet shoqërisë “Lura” sh.p.k., si Huadhënësi, dhe shoqërisë “NAD Investment” sh.p.k., si Huamarrësi. Objekti i kontratës është huapërdorja e pronës, ndërsa qëllimi i përdorimit të saj është vetëm për ushtrimin e aktivitetit të Huamarrësit. Në nenin 3 të kësaj kontrate përcaktohet se data e fillimit të huapërdorjes është 13.2.2025 dhe se kohëzgjatja fillestare është 1-vjeçare. Po në këtë nen parashikohet se kontrata është e rinovueshme automatikisht, me të njëjtat kushte dhe terma, për periudha pasuese njëvjeçare, përveçse në rastet kur ndonjëra nga palët kërkon zgjidhjen ose mosrinovimin e saj. 
Për sa më sipër, duke qenë se licenca për furnizimin e energjisë elektrike jepet për një afat 5-vjeçar, ndërsa kontrata e paraqitur nga shoqëria ka një kohëzgjatje 1-vjeçare, duke përfshirë edhe mundësinë që ajo të mos rinovohet pas përfundimit të kësaj periudhe, shoqëria duhet të paraqesë informacion në lidhje me disponueshmërinë e ambienteve të zyrave për 4 (katër) vjetët e mbetur të afatit të licencës. Në të kundërt, vendimi i mundshëm për licencimin e veprimtarisë do të jetë me kusht, që shoqëria, në përfundim të afatit të kontratës së huapërdorjes së pronës, të depozitojë pranë ERE-s kontratën e rinovuar.
- Germa “d”: 
[bookmark: _GoBack]Shoqëria duhet të depozitojë informacion mbi nivelin e tensionit dhe mënyrën e realizimit të matjes së energjisë elektrike për klientët.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “NAD Investment” sh.p.k., në veprimtarinë e furnizimit të energjisë elektrike.
2. Drejtoria e Licencimit dhe Autorizimeve të njoftojë shoqërinë “NAD Investment” sh.p.k. për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të Bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

